Klusener gaan saam met Proteas na IndiëLance Klusener. Foto: Cricinfo. In 1999 was Lance Klusener een van die verwoestendste spelers ter wêreld. Tydens daardie jaar se Wêreldbeker-kriekettoernooi in Engeland het hy 281 lopies teen ’n gemiddeld van 140 geslaan, terwyl hy ook 17 paaltjies laat spat het. Die 48-jarige Klusener het daarna die KwaZulu-Natalse Dolphins en Zimbabwe afgerig, terwyl hy ook onlangs aan die stuur van die Brampton Wolves in die Kanadese T20-liga was. Nou is “Zulu” deur Enoch Nkwe nadergetrek om die Protea-kolwers vir die komende Indiese T20-reeks van hulp te wees. Klusener sal egter net by die mik-en-moker-reeks betrokke wees en daar sal na nóg ’n spesialis-kolfafrigter vir die toetsreeks gesoek word. Vincent Barnes (boulwerk) en Justin Ontong (veldwerk) is die ander hulpafrigters. Ontong is vroeër saam met Ottis Gibson, Dale Benkenstein en Kie. in die pad gesteek ná die rampspoedige Wêreldbeker-toernooi in Engeland. Tog sê Corrie van Zyl, Suid-Afrika se tydelike direkteur van krieket, dat Ontong ’n goeie verhouding met die spelers het en dat hy ’n spesialis-veldwerkafrigter is.